Ugen begynder solrigt de fleste steder, og i Vendsyssel er der udsigt til hele ti grader mandag. Det vil være dagens højeste temperatur i hele landet.

De fleste nordjyder står tidligt mandag morgen op til temperaturer lige omkring frysepunktet, men solen får magt, og temperaturerne bare stiger og stiger i løbet af dagen. Og bor man i det nordligste Vendsyssel, kan man se frem til at opleve en landsrekord i varme denne mandag, da temperaturen her vil komme op på mellem 8 og 10 grader, mens man andre steder må nøjes med det halve. Der er der nogle skyer, der er på vej vest fra, og det ventes, at de vil præge billedet i især Himmerland, ligesom vinden frisker op, så ugen ved vestvendte kyster bliver blæst i gang med måske lige rigeligt med vind; nemlig op til hård vind.